በኦሮሚያና ቤኒሻንጉል ጉሙዝ ክልሎች መካከል ወሰን ተከለለ
በኦሮሚያና ቤኒሻንጉል ጉሙዝ ክልሎች መካከል ከ600 ኪሎ ሜትር በላይ ወሰን ተካሏል፡፡የኦሮሚያ፣ ጋምቤላና የቤኒሻንጉል ጉሙዝ ክልሎች አስተዳደራዊ የወሰን ሰነድ የጋራ የልማት እቅዶችን ለማስፈጸምና ህዝባዊ አንድነታቸውን ለማጠናከር እንደሚረዳም ተመልክቷል ።የክልሎቹ የጋራ ህዝባዊ የሰላም ኮንፈረንስ በነቀምት ከተማ በተካሄደበት ወቅት እንደተገለጸው፤ይህ ሰነድ እስካሁን ባለመዘጋጀቱ ምክንያት ህዝቦች በተለያዩ ምክንያቶች በሚፈጠሩ ግጭቶችና አለመግባባቶች የልማት ተጠቃሚ ሳይሆኑ ቆይተዋል፡፡በዚህ ኮንፈረንስ ላይ ቀደም ሲል የኦሮሚያና የቤኒሻንጉል ክልል ርዕሰ መስተዳደሮች በፊርማቸው ያረጋገጡትን የአስተዳደር ወሰን ሰነድ አፈጻጸም ሪፖርት ከህዝብ ጋር ውይይት ተደርጎበታል፡፡በዚሁም እስካሁን በኦሮሚያና በቤኒሻንጉል ክልል መካከል ከ600 ኪሎ ሜትር በላይ የአስተዳደር ወሰኑ ታውቆ መከለሉ ተገልጿል።የኮንፈረንሱ ተሳታፊዎች የአስተዳደር ወሰኑ ሰነድ ተግባራዊ በሚደረግበት ወቅት ያጋጠሙ ችግሮች በአስቸኳይ መፍትሄ ማግኘት አለበት ብለዋል።በቀጣይም ሰነዱ ለፈደሬሽን ምክር ቤት ቀርቦ ይጸድቃል ተብሎ ይጠበቃል ፡፡በኦሮሚያ እና ቤንሻንጉል ክልል መካከል የተደረገው የአስተዳደር ወሰን ስምምነት ምቹ አስተዳደራዊ ሁኔታ ለመፍጠር እንደሚያስችል ታምኖበታል።ስምምነቱ የሁለቱን ክልል ህዝቦች ግንኙነት የበለጠ በማጠናከር የጋራ ተጠቃሚነታቸውን ለማሳደግ እና ክልሎቹ በጋራ ለሚያከናውኗቸው የልማት እቅዶች ተግባራዊነት ምቹ ሁኔታ ለመፍጠር እንደሚረዳም ነው የተገለፀው።የአስተዳደር ወሰን ስምምነቱ የሁለቱም ክልል በየደረጃው የሚገኙ አመራሮች፣ የሃገር ሽማግሌዎችና የፀጥታ አካላት በተገኙበት ግንቦት 30 ቀን 2009 ዓ.ም በአሶሳ ከተማ መፈረሙ ይታወሳል-(ኢቢሲ) ።